**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



 God. XXV. 2/ studeni 2019.

IZ PROPOVIJEDI BLAŽENOG ALOJZIJA STEPINCA UČITELJIMA 1941.

„Jedna od najvećih zala našega vremena jest nesavjesnost ljudi kojima je povjerena sudbina drugih. Ako se pak radi o nesavjesnosti odgojitelja, onda je to još strašnije zlo. Što mislite koja je najuzvišenija riječ savjesti? Da nikad ne kaže – to je moj interes, nego to je moja dužnost veli Lacordaire. Ali jer ideja dužnosti povlači za sobom ideju žrtve, a za žrtvu treba junaštvo , zato imademo danas u ljudskom društvu velik broj plaćenika, ali malo savjesnih ljudi…Koliko ćemo takvih naći danas među onima kojima je povjerena sudbina drugih? A ipak ne biste zaslužili ime pravog učitelja ako ne biste htjeli na mjestu kuda vas postave, savjesno vršiti svoju dužnost. `*Ako li ima tko službu, neka služi, ako je učitelj, neka uči`* opominje nas učitelj (Rim 127) …

Neka i vaš budući učiteljski život prožima ponajprije svijest odgovornosti pred Bogom. Djeca, koja su vam u školi povjerena, nisu vaša igračka, nego vlasništvo Boga Stvoritelja, koji tu djecu predaje u vaše ruke, da ih uzgojite za korisne članove ljudskoga društva i narodne zajednice. Onaj prizor, što se odigrao kod Mojsija kao djeteta izložena u košarici u Nilu, ponavlja se na neki način i sada.

Nema delikatnije zadaće, nego dijete, koje je došlo k razumu, voditi pravim putem. Bog Stvoritelj, koji je, kako rekoh, pravi vlasnik svakog djeteta, kao da govori pojedinom učitelju: “Uzmi ovo dijete i odgoji mi ga i ja ću ti dati plaću tvoju.” (Izl 2, 9). Vi ste dakle u školi ne samo mandatari države i roditelja, nego u prvom redu mandatari Božji.

Zadaća veoma časna, ali i takova, koja povlači za sobom tešku odgovornost. Baš zato, jer je skopčana s tolikom odgovornošću, zato joj je Stvoritelj obećao i izvanrednu nagradu ako se savjesno ispuni ta zadaća: Qui erudiunt ad justitiam multos fulgebunt quasi stellae in perpetuas aeternitates! – Koji poučavaju mnoge pravdi sjat će kao zvijezde kroz vjekove.” (Dn 12, 3)“

**BOŽJA RIJEČ – RIJEČ ŽIVOTA**

*Nikomu ništa ne dugujte, osim da jedni druge ljubite. Jer tko drugoga ljubi, ispunio je Zakon. Uistinu: Ne čini preljuba! Ne ubij! Ne ukradi! Ne poželi! I ima li koja druga zapovijed, sažeta je u ovoj riječi: Ljubi svoga bližnjega kao sebe samoga. 0Ljubav bližnjemu zla ne čini. Punina dakle Zakona jest ljubav. To tim više što shvaćate ovaj čas: vrijeme je već da se oda sna prenemo jer nam je sada spasenje bliže nego kad povjerovasmo. Noć poodmače, dan se približi! Odložimo dakle djela tame i zaodjenimo se oružjem svjetlosti. Kao po danu pristojno hodimo, ne u pijankama i pijančevanjima, ne u priležništvima i razvratnostima, ne u svađi i ljubomoru, nego zaodjenite se Gospodinom Isusom Kristom i, u brizi za tijelo, ne pogodujte požudama.*

 Rimljanima 13, 8-14

**NAŠE TRIBINE**

Unatoč vrlo aktualnim i zanimljivim temama, naše su tribine, nažalost, slabo posjećene. U listopadu smo imali priliku slušati odlično predavanje *Škola za život i WI FI*, koje su održale članice Hrvatskog društva za zaštitu od zračenja: mr. sc. Ankica Kosovec-Križelj, dipl. ing. elektrotehnike i Maja Očko Šunjić, mag. inf. et. Math, a kojem je nazočio i pročelnik Gradskoga ureda za obrazovanje gospodin Ivica Lovrić koji je obećao pomoći u osvješćivanju javnosti o opasnosti od zračenja koje izazivaju bežične tehnologije. Mogle su se čuti korisne informacije o utjecaju bežičnih tehnologija na zdravlje ljudi, o trendovima u svijetu na ovom području i o Hrvatskoj koja je na začelju naprednih zemalja i u obveznom informiranju građana o štetnosti tih utjecaja i u zakonskoj regulativi postavljanja baznih stanica kao i u postupanju s tim tehnologijama te u prevenciji štetnih posljedica. Sljedeća je izvanredna tribina posvećena utjecaju 5G mreže na zdravlje ljudi. Ako shvaćamo svoju dužnost učitelja kao onih koji se brinu za osobe koje odgajaju, onda je ovo za budućnost naših odgajanika, ali i građana uopće, zaista važno. O tome će nam govoriti stručnjaci iz područja neurologije i radiologije, što možete vidjeti u pozivu na predavanje koji se nalazi na sljedećoj stranici. Redovna tribina posvećena je demografskom problemu. Ako ne možete doći , možete proširiti obavijest među onima koje bi ove teme mogle i trebale zanimati, a svakako možete moliti jer nam je s obzirom na događanja u Hrvatskoj, svijetu i Crkvi molitva najpotrebnija,

**PRONAĐI SVOJ LIJEK**

**“Mene su uvijek oduševljavale i više su me privlačile riječi Evanđelja nego vrlo dobro sastavljene knjige; posebice ako pisac nije bio provjeren, nisam ih imala volje čitati.

Molitva sjedinjenja nije ništa drugo nego sasvim umrijeti svjetovnim stvarima i uživati samo u Bogu. Sigurno je, što se više iz ljubavi prema Bogu odcijepimo od stvorova, da će nas Bog to više sobom ispuniti i da ćemo biti više s njim sjedinjeni.

Ne mogu shvatiti kako će biti niti može biti poniznost bez ljubavi, niti ljubavi bez poniznosti, niti je pak moguće da bude tih dviju kreposti bez odricanja od svega što je stvoreno.

 sv. Terezija Avilska

**POZIV NA IZVANREDNU TRIBINU**

**TEMA: JE LI 5G OPASNA PO ZDRAVLJE – ŠTO KAŽE ZNANOST?**

**PREDAVAČI: dr. GORAN IVKIĆ, specijalist neurolog i ROBERT MARKUŠIĆ, ing. medicinske radiologije i mag. oec.**

**ČETVRTAK, 13. studenog 2019. u 20,00** sati u Zagrebu, Palmotićeva 31 (dvorišna zgrada)

**POZIV NA REDOVITU TRIBINU**

**TEMA: Hrvatska u demografskom kolapsu**

**PREDAVAČI: prof. dr. sc. ANĐELKO AKRAP**

**ČETVRTAK, 21. studenog 2019. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**B. Pascal: PRVOBITNI KRŠĆANI I KRŠĆANI DANAS**

U vrijeme prvobitnog kršćanstva, kršćani su, bez izuzetka, neprestano bili usredotočeni na neophodne korake koji vode spasenju. Nasuprot tome, među današnjim kršćanima vlada takvo prostačko neznanje koje vrijeđa ljude koji su privrženi Crkvi.

Nekada je u Crkvu čovjek mogao ući samo nakon dugotrajne čežnje i znatnog napora. Danas se u Crkvu ulazi komotno – bezbrižno i bez napora.

…Nekada se, prije prijema u Crkvu, čovjek morao odreći svog prijašnjeg života. On se morao odreći svijeta, svog tijela i đavla. Danas u Crkvu ulaze ljudi koji se ničega ne mogu odreći.

Nekada je čovjek morao napustiti svijet prije prijema u Crkvu. Današnji čovjek istovremeno je primljen u svijet i u Crkvu.

Ljudi su nekad vidjeli svijet i Crkvu kao nepomirljive stvarnosti. U sukobu između Crkve i svijeta, jedan neprijatelj neprestano proganja drugog neprijatelja, dok drugi, naizgled slabiji neprijatelj, neprestano očekuje pobjedu. Tijekom ove povijesti, ljudi bi napuštali jedan od ovih dvaju svjetova kako bi se priklonili drugom svijetu; oni bi ostavljali principe jednoga svijeta kako bi prihvatili principe drugoga; odbacivali vrijednosti jednoga u korist drugoga.

….Ako nam je stalo da u ljudima probudimo želju za znanjem, moramo im objasniti vjerske obrede tijekom povijesti.

Ljudi moraju pozorno slijediti primjer katekumena - njihovu vatrenu pobožnost, njihovo užasavanje od svijeta i velikodušno odricanje od njegove raskoši. Ako smatramo da katekumeni kojima ove vrline nedostaju ne zaslužuju krštenje, nije li pravedno , ako do krštenja ipak dođe, od krštenog kršćanina zahtijevati da uloži sav napor kako bi te vrline stekao? Također je neophodno da prihvati doživotnu pokoru, koja će mu biti spas. Na kraju, on mora manje zazirati od života koji će biti imitacija sudbine raspetog Isusa nego od životnih slasti i zadovoljstava kojima nas truje naša grešna duša. (Iz knjige B. Pascala *Uvod u vakuum: od ništavila do beskonačnosti: kratki filozofski i religijski spisi*, Beograd: Javno preduzeće Službeni glasnik, 2019.; prijevod s francuskog na srpski Zoran Minderović)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr